935 aanklagte teen ‘Sasolburg-pedofiel’Argieffoto Maroela Media het vroeër berig die man is op 16 Oktober 2014 in hegtenis geneem nadat die polisie ŉ wenk van Interpol ontvang het. Tot dusver is 19 slagoffers tussen die ouderdom van tien en 13 geïdentifiseer. Brig. Vishnu Naidoo, woordvoerder van die polisie, het gesê die polisie glo daar is nog slagoffers wat opgespoor moet word. ŉ Pa van een van die man se slagoffers het verlede jaar aan Maroela Media vertel hoe die man glo sy dogter vir drie jaar lank seksueel gemolesteer en verkrag het elke keer wanneer sy by haar maatjie, die man se dogter, oorgeslaap het. Hy het gesê op die pornografiese materiaal wat glo op die man se rekenaars gevind is, lyk dit asof sy dogter op die meeste van die foto’s en beeldmateriaal slaap. Volgens Naidoo is die 43-jarige man, wie se naam nie bekendgemaak kan word nie om die identiteit van sy slagoffers te beskerm, by sy kantoor in Kew, Johannesburg, in hegtenis geneem. Die polisie het sy kantoor, huis en stoorkamer deursoek en beslag gelê op selfone, skootrekenaars, rekenaartablette, seksspeelgoed, pornografiese DVD’s, tydskrifte en meisies se onderklere. Hy is sedertdien in polisieaanhouding en sal Woensdag in die hooggeregshof in Bloemfontein verskyn. Naidoo het weereens ŉ beroep op ouers gedoen om op die uitkyk te wees vir tekens van mishandeling by hul kinders. “Van die tekens kan ŉ skielike verandering in gedrag insluit, merke op die liggaam, ongewone kennis en belangstelling in seks, dissiplinêre probleme en onttrekking van alledaagse aktiwiteite,” het hy gesê.